**Enara**, halaber **ainara**, **elaia** (Bizk.) edo **txenada** (Gip.), *Hirundinidae* familiako hegazti paseriformeen izen arrunta da.

Enaren banaketa kosmopolita da, mundu osoan bizi eta habia egiten baitute, Antartikan salbu. Familiaren jatorria Afrikan dagoela uste da, eta jatorriz habia zuloetan egiten zutela; oraindik ere Afrikan dute espezieen aniztasunik handiena. Europa eta Ipar Amerikako zenbait espezie distantzia luzeko migratzaileak dira; Afrikako espezieek, berriz, ez dute migratzen. Espezie batzuk giza jardueren ondorioz iraungitze arriskuan daude, baina beste batzuk gizakiek ingurumenean egin dituzten aldaketen ondorioz abantaila lortu dute eta gizakiei lotuta bizi dira. Euskal Herri osoan oso arrunta eta ugaria da udaberritik udazkenera bitartean, gehienetan landa inguruetako giza eraikinetara lotuta (baserri, abeletxe, eta abar).

Izena
-----

Aitzineuskaraz: *\*eNala* edo *elai* aitzineuskaraz: *\*eLana* Koldo Mitxelenaren ikerketen arabera.

Euskarazko hainbat izen arrunt ditu: *ainara, ainhia, azpizuri, beletxiko, bragaro, elai, enabera, enara, erlai, ernara, hegabera, hegoazpizuri, iñara, ipurzuri, kulentriña, mitxigu, ninera, txenara, zagaro.*

Euskal Herriko enarak
---------------------

Munduko enara espezien artean, lau dira Euskal Herrian bizi direnak: enara arrunta ( *Hirundo rustica* ), enara azpizuria ( *Delichon urbica* ), haitz-enara ( *Hirundo rupestris* ) eta uhalde-enara ( *Riparia riparia* ).

### Enara arrunta

Ezagunena inolako zalantzarik gabe, enara arrunta ( *Hirundo rustica* ) da. Euskal Herrian bizi direnen artean handiena, ikusten dugun momentuan bere buztan xelebreak harritu egiten gaitu. Isatsaren kanpoaldeko bi lumak, kanpo-errektrize biak, izugarri luze eta finak dira, ezaugarri hau dagoeneko bere anaia hirundinidoengandik bereizteko nahikoa delarik. Bizkar eta burua beltzak ditu, paparra gorria eta sabelaldea zuria. Beti ere gizakiari lotuta bizi izan da eta gutxitan aurki daitezke bere habiak harkaitz, zubi edo zuhaitzetan. Nahiago izaten ditu giza eraikuntzak, baina hori bai, hiri eta herri handietatik urrun; baserri edota auzo txikietako lasaitasuna nahiago izaten baitu.

Ez da beste enarak bezain koloniala, baina talde txikietan aritzen da beti ehizan, sorbeltz eta enara azpizuriekin izan zezakeen konpetentzia ekiditeko, ehiza-esparrua banatuz. Sorbeltzek goi-goian dauden intsektuak harrapatzen dituzte, azpizuriek erdikoak eta enara arruntek lur ingurukoak. Habiatik hurbil dauden zelai eta putzuetan ehiza egitea benetan gustuko du, bere hegalaldi trebe eta bizkorraz eltxo, efimera eta bestelako intsektu txikiak harrapatuz. Hegan duen trebezia hori ura edateko orduan ere garbi uzten digu, ez baitu gelditu beharrik: putzu gainetik milimetro gutxitara hegan ari delarik, burua jaitsi, mokoa uretan sartu eta inongo arazorik gabe tragoxka bat hartzen du, ahozabal uzten gaituen bitartean.

Egia esan, egunaren parterik handiena airean edo kableetan ematen du eta lurrera ia-ia kumaldian besterik ez da jaisten, habia egiteko buztina biltzera. Sasoi horretan erreka, putzu eta iturrietara hurbiltzen da. Buztin eta lokatz zatitxoak hartzen dituzte mokoan, belarrekin batera eta listuarekin nahastu ondoren eratzen dituzten bolatxoez, goitik zabalik dauden eta hain ezagunak diren kopa itxurako habiak eraikitzen dituzte atari eta kortetan.

Azken urteotan bere populazioak egundoko atzerakada jasan du, batez ere poluzioa eta pestiziden eraginagatik. Dena den, oraindik ere Euskal Herri osoan aurki daiteke. Ugariagoa da noski Hegoaldeko probintzietan, Araba eta Nafarroan habia egiteko leku aproposagoak aurkitzen baititu, baina gainontzeko bost lurraldeetan ere erraz aurki daiteke herri handi eta poluituetatik aldentzen bagara.

Beste izen hauek hartzen ditu Euskal Herrian: Ainara, Ainhia, Azpizuri, Beletxiko, Bragaro, Elai, Enabera, Enara, Erlai, Ernara, Hegabera, Hegoazpizuri, Iñara, Ipurzuri, Kulentriña, Mitxigu, Ninera, Txenara, Zagaro.

### Enara azpizuria

Enara-habiak
Azken urteotan herri eta hiriak handitzearekin batera enara arrunta baserri inguruetara mugatu bitartean, enara azpizuria ( *Delicho urbica* ), askoz hobeto moldatu da bizitza modernora. Ez ditu mendiak utzi eta enara arruntarekin batera baserri eta auzotxoetan ere bizitzera hel daiteke, baina habia edozein lekutan egitea axola ez zaionez, herri handi eta hiriak kolonizatzea lortu du eta ez du enara arruntak izan duen atzerakada jasan. Gaur egun ez da zaila Arrasate, Irun edo Durango bezalako herri handietan hegaz ikustea.

Enara azpizuriari habia edozein lekutan egitea axola ez zaionez, herri handi eta hiriak kolonizatzea lortu du eta ez du enara arruntak izan duen atzerakada jasan.

Nahiz eta antz-pixka bat izan, erraza da azpizuria gainontzeko enarengandik bereiztea. Hasteko, nahiz eta buztan sardekara izan, ez ditu enara arruntak dituen bi luma luze horiek. Eta bestalde, bizkarraldea eta isatsa beltzak dituen arren, oso nabarmena da ipurdi gaineko orban zuri-zuria. Oso nabaria da batez ere hegan diharduenean. Enara arrunta baino txikixeagoa da eta ez hain liraina. Oso espezie soziablea da eta ehundaka bikoteko koloniak era ditzake, nahiz eta gehienetan 10-20 bikoteko taldetan bizi. Talde osoa batera irteten da ehizara eta denak batera habira itzultzen.

Lehen aipatu dugun moduan, antzina bizi izateko gustukoen zituen mendi eta baserriak ez ditu utzi, baina pixkanaka Euskal Herri osora hedatzen joan da eta gaur egun lurralde guztian aurki dezakegu: Aralar, Elgea, Aizkorri edo Salbada bezalako mendikateetatik hasi eta hirietaraino eta kostaldetik Araba eta Nafarroako hegoaldeko lautadetaraino. Hau dugu egun ziurrenik enararik ugariena.

Beste izen hauek hartzen ditu Euskal Herrian: (Enara) buztanzuri, (Enara) ipurzuri, Ainara, Elai, Enabera, Enara (txiki), Erlai, Ernara, Hegabera, Hegazpizuri, Iñara, Kulentriña, Txenara (txiki).

### Haitz-enara

Gure lurralde osoan zehar banatzen ari den beste espeziea haitz-enara ( *Hirundo rupestris* ) da. Aurreko biak baino ezezagunagoa eta urriagoa, haitz-enara dugu Europan ikus daitezkeen enaren artean bizi, azkar eta akrobatikoena. Hegan ari denean enara arruntaren antza du, baina are arin eta ausartago da. Honek ere, hegan ari dela harrapatzen ditu euli, liztor, inurri eta abar, baina lurrean harkaitz gainean dauden intsektuak hartzeko gauza ere bada hegan egiteko duen gaitasuna dela medio. Sarri ikus daitezke bata besteari jarraituz, fisikaren legeak alde batera utzi eta kiribil eta jauzi harrigarriak egiten edota hegan ari direla bata besteari intsektu bat ematen.

Europan bizi diren enaren artean pisutsuena da. Bizkarraldea eta burua arreak ditu, hegoak ilunxeagoak eta sabelaldea argia, baina ez beste enarek bezain zuria. Ezaugarri hauek nahikoa izan ohi dira txori hau identifikatzeko orduan, baina zalantza guztiak uxatzeko frogarik garbiena bere buztanari begiradatxo bat botatzean aurkituko dugu: laukia da, ez sardekara, eta gainera birak emateko isatsa zabaltzen duenean, oso nabariak dira bertan, bai gainean eta bai azpian, dituen orbantxo zuriak.

Hauez gain, haitz-enarak ere baditu beste espeziengandik etologikoki bereizten dituen beste zenbait ezaugarri. Hasteko besteak baino montikolagoa da; hau da, mendi eta harkaitzak nahiago ditu auzo, baserri eta belardiak baino. Horrez gain, habia ere haitz artean kokatzen du eta ez etxe edo giza eraikuntzetan. Eta azkenik, beste espezieak baino maizago jaisten da lurrera, atsegin baitu harri gainean etzanda eguzkitan epeltzea.

Ez da beharbada aurreko biak bezain ugaria, baina Euskal Herriko edozein harkaitzean aurki daiteke talde txikitan, batez ere mendietan. Gainera, azken urteotan bere populazioak gorantz egin du eta inguru berriak kolonizatzen hasi da. Adibidez, nik neuk Deba ibarrean detektatu izan dut, kostaldetik hurbil eta industriaz beteriko herrietan ere bai. Laguntza eta zorte-pixka batekin agian urte gutxi barru gure lurralde osora heda daiteke.

Beste izen hauek hartzen ditu Euskal Herrian: Haitz-enara, Mendi-txenada, Sandaili-txori.

### Uhalde-enara

Eta azkenik gure laugarren laguna aurkeztuko dizuet: uhalde-enara ( *Riparia riparia* ). Denetan txikiena, 12 cm besterik ez ditu, enara hau barnealdeko probintzietan bakarrik agertzen da. Kostaldean migrazio-garaian ikus daitezke, baina Araba eta Nafarroako hegoaldean besterik ez du kumatzen, beste probintzietan horretarako leku egokiak falta baitzaizkio. Ibai handien inguruetan eraikitzen ditu bere habiak, beti kolonia handiak osatuz. Ehiza beste enaren antzera egiten dute, baina gehienetan ibai ertzetan eta esan bezala, talde handietan. Tarteka, araba-zozoen moduan, mugimendu sinkronikoak gauzatzen dituzte.

Uhalde-enara ere goitik iluna da, arrea, eta papar eta sabela zuriak dituen arren, bizkarraren kolore bereko lepoko bereizgarria du. Horrek eta, bere neurri txikiak eta buztanaren formak bereizten du beste espezietatik.

Enara arruntaren habia etxe atari batean. Heldua hiru txito bazkatzen.

Aipatu bezala, ibai handien hurbiltasuna atsegin dute eta leku lauak. Hori dela eta, Nafarroako eta Arabako hegoaldean besterik ez du kumatzen, batez ere Ebro haranean eta baita Zadorra bezalako beste ibai zabal batzuen inguruan.

Beraz lau hauek dira uda garaian oporretara etortzen diren lau lagunak. Zoritxarrez beste turisten antzera, udazkena hurbiltzean agur esan beharrean izaten dira. Beste hegazti intsektujale asko bezala, Afrika aldean pasatu behar izaten dituzte Gabonak hango uda aprobetxatuz, hemen ezinezkoa izango lukete eta neguan janaririk aurkitu. Hori dela eta irail aldean, uda amaitzear dagoenean eta zuhaitzak beraien lehen hostoak galtzeko zorian daudenean, gure enarak Afrikarako bidaia gertatzen hasiko dira.

Gero eta talde handiagoak bilduko dira, batez ere lezkadi eta kanaberadietan, indarberrituko dira eta gurekin udaberria eta uda pasatu dituzten hegazti ahaztezin hauek hegoalderanzko bidea hartuko dute. Bai gauez eta bai egunez migratzen dute, indartsu, 40-50 km/h batezbesteko abiadura eta azkar-azkar Euskal Herriko zelai eta basoak atzean utzi eta Zaire, Kamerun edo Madagaskarreko oihan eta lurretarantz abiatzen dira. Enara arrunta, azpizuria eta uhalde-enara irail bukaeran, sarri talde berean; haitz-enarari berriz pixka bat gehiago kostako zaio gure larre eta belardiak uztea eta urri bukaeraraino ez du alde egingo. Badira gurean gustura egon eta negua pasatzera gelditzen direnak, baina gutxiengoa da. Eguzkira eta epeltasunera ohituta, Euskal Herriko lanbro eta zirimiriak ez daude beraientzat eginak.

Migrazioa
---------

Hegazti migrariak dira eta uda igarotzen dute Euskal Herrian enarek. Beste hegazti intsektujale asko bezala, Afrika aldean pasatu behar izaten dituzte neguak.

Irail aldean, uda amaitzear dagoenean eta zuhaitzak beraien lehen hostoak galtzeko zorian daudenean, gure enarak Afrikarako bidaia gertatzen hasiko dira. Gero eta talde handiagoak bilduko dira, batez ere lezkadi eta kanaberadietan, indarberrituko dira eta hegoalderanzko bidea hartuko dute. Bai gauez eta bai egunez migratzen dute, indartsu, 40-50 km/h batezbesteko abiadura azkarrean. Kongo, Kamerun edo Madagaskarreko oihan eta lurretarantz abiatzen dira.

Enara arrunta, azpizuria eta uhalde-enara irail bukaeran, sarri talde berean, abiatzen dira. Haitz-enarak, ordea, urri bukaeraraino ez du alde egingo.

Taxonomia
---------

Familia bi azpifamiliek osatuta dago: *Pseudochelidoninae* (*Pseudochelidon* generokoak) eta *Hirundininae* hain zuzen ere. Guztira 83 espezie ditu, 19 generotan banaturik:

*Psalidoprocne pristoptera*
*Hirundo neoxena*
* **Pseudochelidoninae azpifamilia**
	+ ***Pseudochelidon* generoa**
		- *Pseudochelidon eurystomina*
		- *Pseudochelidon sirintarae*
* **Hirundininae azpifamilia**
	+ ***Psalidoprocne* generoa**
		- *Psalidoprocne nitens*
		- *Psalidoprocne fuliginosa*
		- *Psalidoprocne albiceps*
		- *Psalidoprocne pristoptera*
		- *Psalidoprocne obscura*
	+ ***Pseudhirundo* generoa**
		- *Pseudhirundo griseopyga*
	+ ***Cheramoeca* generoa**
		- *Cheramoeca leucosternus*
	+ ***Phedina* generoa**
		- *Phedina borbonica*
		- *Phedina brazzae*
	+ ***Riparia* generoa**
		- *Riparia paludicola*
		- *Riparia congica*
		- *Riparia riparia*
		- *Riparia diluta*
		- *Riparia cincta*
	+ ***Tachycineta* generoa**
		- *Tachycineta bicolor*
		- *Tachycineta thalassina*
		- *Tachycineta euchrysea*
		- *Tachycineta cyaneoviridis*
		- *Tachycineta stolzmanni*
		- *Tachycineta albilinea*
		- *Tachycineta albiventer*
		- *Tachycineta leucorrhoa*
		- *Tachycineta meyeni*
	+ ***Progne* generoa**
		- *Progne subis*
		- *Progne cryptoleuca*
		- *Progne dominicensis*
		- *Progne sinaloae*
		- *Progne chalybea*
		- *Progne modesta*
		- *Progne murphyi*
		- *Progne elegans*
		- *Progne tapera*
	+ ***Notiochelidon* generoa**
		- *Notiochelidon murina*
		- *Notiochelidon cyanoleuca*
		- *Notiochelidon flavipes*
		- *Notiochelidon pileata*
	+ ***Haplochelidon* generoa**
		- *Haplochelidon andecola*
	+ ***Atticora* generoa**
		- *Atticora fasciata*
		- *Atticora melanoleuca*
	+ ***Neochelidon* generoa**
		- *Neochelidon tibialis*
	+ ***Stelgidopteryx* generoa**
		- *Stelgidopteryx serripennis*
		- *Stelgidopteryx ruficollis*
	+ ***Alopochelidon* generoa**
		- *Alopochelidon fucata*
	+ ***Hirundo* generoa** *Hirundo smithii*
		- *Hirundo rustica*
		- *Hirundo lucida*
		- *Hirundo angolensis*
		- *Hirundo tahitica*
		- *Hirundo neoxena*
		- *Hirundo albigularis*
		- *Hirundo aethiopica*
		- *Hirundo smithii*
		- *Hirundo nigrita*
		- *Hirundo leucosoma*
		- *Hirundo megaensis*
		- *Hirundo dimidiata*
		- *Hirundo atrocaerulea*
		- *Hirundo nigrorufa*
	+ ***Ptyonoprogne* generoa**
		- *Ptyonoprogne rupestris*
		- *Ptyonoprogne fuligula*
		- *Ptyonoprogne concolor*
	+ ***Delichon* generoa**
		- *Delichon urbicum*
		- *Delichon dasypus*
		- *Delichon nipalense*
	+ ***Cecropis* generoa**
		- *Cecropis cucullata*
		- *Cecropis abyssinica*
		- *Cecropis semirufa*
		- *Cecropis senegalensis*
		- *Cecropis daurica*
		- *Cecropis striolata*
		- *Cecropis badia*
	+ ***Petrochelidon* generoa**
		- *Petrochelidon rufigula*
		- *Petrochelidon preussi*
		- *Petrochelidon perdita*
		- *Petrochelidon spilodera*
		- *Petrochelidon fuliginosa*
		- *Petrochelidon fluvicola*
		- *Petrochelidon ariel*
		- *Petrochelidon nigricans*
		- *Petrochelidon pyrrhonota*
		- *Petrochelidon fulva*
		- *Petrochelidon rufocollaris*

Erreferentziak
--------------

1. 1 2    *Enara arrunta.*  Txoriak.eus (Noiz kontsultatua: 2017-08-31).
2. ↑  Koldo Mitxelena (1976). *Fonética histórica vasca*. Donostia: Gipuzkoako Aldundia.
3. ↑  Koldo Mitxelena (1976). *Op. cit.*.
4. 1 2 3 4 5 6 7 8 9 10 11 12 13 14 15 16 17 18 19 20   Sarasua Aranberri, Asier.  (1995). «Gure enarak - Zientzia.eus» *zientzia.eus* (Noiz kontsultatua: 2018-05-17).
5. ↑    «Enara arrunta» *txoriak.eus* (Noiz kontsultatua: 2022-09-14).
6. ↑    «Enara azpizuria» *txoriak.eus* (Noiz kontsultatua: 2022-09-14).
7. ↑    «Haitz-enara» *txoriak.eus* (Noiz kontsultatua: 2022-09-14).
8. ↑   Turner, Angela; Rose, Chris.  (1989). *Swallows and martins: an identification guide and handbook.*  Houghton-Mifflin ISBN 0-395-51174-7..

Kanpo estekak
-------------

* Enarak proiektua, Aranzadi

|  |  |
| --- | --- |
| Autoritate kontrola | 
* **Wikimedia proiektuak**
* Wd Datuak: Q39861
* Commonscat Multimedia: Hirundinidae
* Wikispecies Espezieak: Hirundinidae

---

* **Identifikadoreak**
* BNF: 11965283c (data)
* GND: 4180310-3
* LCCN: sh85130972
* NDL: 00573491
* NKC: ph127132
* **Hiztegiak eta entziklopediak**
* GEA: 1638
* Britannica: url
* **Datu taxonomikoak**
* BOLD: 1190
* Dyntaxa: 2002100
* EOL: 7544
* Fauna Europaea: 10864
* GBIF: 5248
* ITIS: 178423
* NCBI: 43148
* Paleobiology Database: 129831
* WoRMS: 196063
* **Medikuntzako identifikadoreak**
* MeSH: D046388

 |

* Wd Datuak: Q39861
* Commonscat Multimedia: Hirundinidae
* Wikispecies Espezieak: Hirundinidae